23. schôdza NR SR - 6.deň - B. popoludní
Dátum: 2024-12-03
Poslanec: Matovič, Igor (SLOVENSKO)
Druh vystúpenia: Vystúpenie v rozprave

155. Ďakujem. Keď som vás tu, vás dvoch videl, tak som si povedal, že idem vystúpiť (povedané so smiechom), a preto, lebo myslím si, že takto nezaznelo z tohto miesta, ja by som vám chcel verejne poďakovať za to, ako ste počas najťažšej zdravotníckej krízy vy dvaja ako v tandeme, Marek ako minister, vy ako štátny tajomník, zvládali manažment rozkradnutého zdravotníctva, ktorý, mne to pripadalo ako kozľa, ktoré sa čerstvo akurát narodilo, a len, len, len to padnúť a vy ste to ustáli. Že potom, keď si porovnám obdobie, že keď po vás prišiel Lengvarský a v podstate tú druhú, druhú vlnu už teda mal na triku on a mal to teda s pomocou a s radami istej Janky Penty Cigánikovej manažovať on, tak to bolo že nebe a dudy. To alebo tretiu vlnu, ale teda tak alebo v polovičke druhej myslím si, že došiel. Takže a keď si to potom porovnám s tým, že čo sem prišla tá okrasa Dolinková, či jak sa to volalo, ktorá nebola schopná za polroka tuším alebo koľko, vyriešiť jedno zlyhávajúce pediatrické, tuším, oddelenie v nemocnice v Trenčíne, a keď si to naozaj porovnám so situáciou, keď bolo, bolo treba zabezpečiť stovky pacientov na pľúcnej ventilácii, a teda tú zdravotnú starostlivosť v takto kritickej situácii a čase pandémie, tak naozaj ešte raz som chcel povedať, že klobúk dole. Zároveň ma veľmi mrzí, že vlastne vtedy sa SaS takýmto spôsobom postavila a v podstate to bolo podľa mňa z ich strany čisto také, by som povedal, že cynické, pragmatické rozhodnutie, lebo videli, že zožnú potlesk, keď dajú dole Mareka Krajčího, lebo však treba si nájsť obetného baránka, presne tak jako Hitler to svojho času si našiel v Židoch, tak oni videli, že teda dav kričí, ukrižuj, ukrižuj ho, tak jednoducho potrebovali niekoho. A radšej toho Barnabáša posadiť tam alebo jednoducho ten je pre nich lepší a vhodnejší. A ešte raz hovorím, klobúk dole za to, ako ste to vtedy zvládali. A pre mňa osobne to boli ako externého pozorovateľa zdravotníctva jediné, to bolo jediné obdobie, kedy som videl, že niekomu reálne záleží, napriek tomu, ešte hovorím, že popri mimoriadne ťažkej dobe covidu, ktorému reálne záleží na tom, že zdravotníctvo by nemalo slúžiť mafii alebo finančným skupinám v pozadí a reálne záleží na pacientovi a na tejto, čo ste aj spomínali, ceste pacienta, aby na konci sme minimalizovali odvrátiteľné úmrtia, aby dostal čím včasnejšiu a kvalitnejšiu zdravotnú starostlivosť. Takže ja by som bol veľmi rád, aby ste sa v tandeme do tejto pozície vrátili. Pán Boh ochraňuj, ak by teda sa to náhodou podarilo, že by sa tam dostala nejaká Janka Penta Cigániková, lebo ten úmysel bol od začiatku tam jasný. Boj, a to už aj sa ukázalo aj z tých esemesiek Sulíka s Haščákom, tam bolo čisto iba hranie na záujem finančných skupín a aj preto vlastne to slovenské zdravotníctvo v tomto stave je, ale chcel by som využiť ešte aj tú príležitosť, je tu, je tu pán Danko ako predseda koaličnej strany a videl som od neho, síce v takých situáciách nemilých pre neho, že keď bol v tlaku od koaličných partnerov, ale ja si myslím, že chcem mu navrhnúť agendu, ako nech sa nehnevá na mňa, ale ak by si zobral za svoje, keď som videl teda, že kritizoval včera Šutaja Eštoka, že nezvláda úplne to ministerstvo vnútra, a predtým, keď predtým, keď kritizoval Dolinkovú, že teda toto teda nie je riešenie problémov a naďalej vlastne tam umožňuje finančným skupinám, aby tam mali klondike, tak by som ho chcel poprosiť, lebo jednoducho on na tých koaličných radách sedí a v tomto prípade ide o zdravie a život, a to si myslím, však akože aj Andrej Danko myslím, že po minulých voľbách, či kedy to bolo, zažíval dosť hektické zdravotné stavy a využíval to zdravotníctvo a uvedomuje si, že vlastne bez ohľadu na to, koho volíme, jednoducho tá choroba si nevyberá. A chcel by som ho poprosiť, aby si práve možno túto tému, ktorú tu dnes títo dvaja páni alebo teda Marek Krajčí predkladá, vlastne vy ste spravodajca, že aby pritlačil na ministra zdravotníctva alebo teda na svojho koaličného partnera SMER, že aby teda miesto nejakých tých divadielok, ktoré tu robia a predvádzajú také, také, také mimikry a snažia sa ľudí oblbovať, ako im záleží, aby riešili reálny problém. A toto je naozaj mimoriadne kľúčový a reálny problém a ja by som chcel vidieť Andreja Danka v pozícii, že na koaličných radách alebo možno aj verejne tlačí na ministerstvo zdravotníctva, ministra zdravotníctva alebo teda na Roberta Fica ako koaličného partnera alebo Šutaja Eštoka ako predsedu tej koaličnej zodpovednej strany, že chce vidieť objednávkový systém pre pacientov. Chcel by som vidieť Andreja Danka, že tlačí na ministra zdravotníctva alebo Roberta Fica, kde povie, že chce vidieť garantované termíny pre pacientov. Ja mu to teraz ako poviem z tohto miesta a teraz naozaj to nemyslím v zlom a hovorím to preto takto aj týmto tónom, lebo tu ide naozaj o život a v tomto prípade ešte teraz čo poviem, ide o život onkologických detských pacientov. Čiže súčasnému predsedajúcemu Andrejovi Dankovi z tohto miesta hovorím, aby vedel, pod čo sa podpisuje, aby vedel, že kde treba pritlačiť a čo treba vyžadovať. Súčasný minister zdravotníctva, neviem, jak sa volá krstným menom, ale volá sa priezviskom Šaško, tak predložil návrh termínov, maximálnych termínov garantovaných, kedy dostanú zdravotnú starostlivosť jednotliví pacienti pri rôznych diagnózach, tak predložil taký návrh termínov, že to, čo bolo schválené, ešte teda čo presadil Marek Krajčí a malo to platiť už od 1. januára tohto roku, potom to Dolinková presunula, že to bude platiť od budúceho januára budúceho roku, tak tam, kde mali detskí onkologickí pacienti garantované, že do sedem dní napríklad budú mať poskytnutú, maximálne, diagnostiku v prípade teda, ešte raz hovorím, že ten detský onkologický pacient, to znamená dieťa s rakovinou, už má diagnostikovanú rakovinu, tak Marek Krajčí tam presadil, že do sedem dní musí najneskorej dostať diagnostiku, to je napríklad vyšetrenie na CT alebo magnetickej rezonancii alebo podobné, jednoducho sonografiu alebo jednoducho iné tie vyšetrenia, ktoré treba, tak Kamil Šaško, už mi páni pošuškali, ako sa volá, súčasný minister zdravotníctva za HLAS zrušil tento termín, respektíve tento termín presunul na 30 dní a všetky termíny, kde mali deti, tieto deti garantované, že do sedem dní, keď už sa vie, že tú operáciu potrebujú, majú ten nádor a môžu byť operované a bola tam garancia, že do sedem dní musia byť operované, súčasný minister zdravotníctva úplne túto garanciu pri všetkých onkologických ochoreniach detí zrušil. A hovorím to naozaj že v dobrom, chcel by som vidieť, aby Andrej Danko sa stal bojovník za funkčné zdravotníctvo a v tomto prípade teda čo hovorím, v prvom rade za tie onkologicky choré deti, ktorým táto mafiánska zberba, ktorá nám vládne a ktorá teda evidentne ovláda aj, aj ministerstvo zdravotníctva, ktorá berie chorým onkologickým deťom právo byť včas a kvalitne operované. Samozrejme, že aj objednávací systém, to, čo ste hovorili vy obidvaja, že, že urobí to poriadok, to je alfa omega. Keď budeme vedieť, že vlastne ktorý lekár koľko, koľko vlastne pacientov má, koľko ešte ich môže vyšetriť, to môže byť práve cesta k tomu, že nakoniec aj tie poisťovne, môžme o to viacej na ne tlačiť, aby zabezpečili zdravotnú starostlivosť, lebo nedostáva, nedostáva Danko, pardon, Danko, Haščák nedostáva peniaze do Dôvery preto, aby si ich vytuneloval potom ako, ako zisk na svoj účet na Cypre, ale dostáva ich preto formou zdravotných odvodov, aby zabezpečil zdravotnú starostlivosť chorým ľuďom. A tá zdravotná starostlivosť od Haščáka vyzerá asi tak, že ľudia tu čakajú niekedy aj vyše roka na niektoré operácie, ale on si uprace desiatky miliónov eur a za dvanásť rokov, myslím, že 900 miliónov eur, na účty na Cypre, ktoré ja teda si trúfnem z tohto miesta povedať, že vytuneloval z peňazí určených na liečbu chorých ľudí. Urobil to na základe posvätenia súčasnej vládnej garnitúry najmä teda strany SMER a urobil to hlavne na základe dohody, ktorú urobil s Ficom v tom byte na Vazovovej v roku 2006, kedy sa stretá v tom byte na Vazovovej, je to v spise Gorila, sa to nachádza, každý si to môže vypočuť alebo teda prečítať prepis, kde sa Haščák pýta Fica, že ak by teda chcel nejaký biznis v zdravotníctve urobiť, že s kým sa má o tom rozprávať a Fico na to reaguje, s dôverou sa obráťte na Pali Pašku, má moju plnú dôveru. Len chcem byť o všetko informovaný, aby som vedel, kto má aký priestor. Preložené do ľudskej reči, mafián Haščák prichádza za Ficom, stretajú sa v tajnom byte a mafián sa ho pýta, Fica, vtedy ako opozičného lídra, ktorý mal byť premiérom, že ako teda by mohli začať tunelovať peniaze určené pre chorých ľudí, Fico mu hovorí, nech sa obráti na Pašku, že s ním všetko môže dohodnúť, ale Fico hovorí Haščákovi, že chce iba byť informovaný o tom, že kto koľko bere z toho provízie, z peňazí určených na liečbu chorých ľudí.